Lav et referat af nedenstående tekst:

Tekst:
En bus med Bent Christensen bag rattet og 35 ukrainske flygtninge som passagerer blev onsdag morgen budt velkommen til Frederikshavn. Velkomstkomiteen foran Bangsbostrand Kirke bestod af konfirmander med ukrainske flag. - Jeg vil gerne hjælpe, og den mulighed, jeg har, er, at jeg har et transportmiddel, og det er det, som jeg kan bidrage med. Det er det hele værd, når man ser deres ansigter, når man henter dem, siger Bent Christensen. Også de yngste elever fra Bangsbostrand Skole, som er nabo til kirken, bidrog til en hjertevarm modtagelse af bussen med de 35 ukrainske flygtninge. Eleverne viftede med hjemmelavede ark med det danske og ukrainske flag, mens de taktfast råbte Ukraine, Ukraine, Ukraine. - Jeg er rørt og overvældet, siger Bent Christensen. Det er tredje gang, han henter flygtninge fra Ukraine. Den 17. marts kom han hjem efter sin første tur. Her hentede han 44 ukrainere til Frederikshavn fra Moldova, og nogle dage senere tog han til Polen sammen med en kollega for at hente flygtninge der. Flygtninge hentet i Rumænien Denne gang er turen gået til den rumænske by Cluj efter ukrainske flygtninge, og det var igen hovedsageligt kvinder og børn, som kommer til Danmark. For den nordjyske chauffør gælder det om hurtigt at skabe tillid til de mennesker, han hjælper til Danmark. - Som kilometerne lige så stille går, så går vi rundt i bussen og hilser på, og så har vi slik, sandwich og juice med til dem. Vi har alt med til dem, og så sidder vi og tegner lidt med dem. De er jo spændt på, hvor de skal hen, og hvad der skal ske, fortæller han. Der er tre chauffører med på hver tur. De deles om de mange timer bag rattet og er alle frivillige. Det er Bent Christensens arbejdsgiver J.C.Turist fra Aalbæk, som har ansvaret for transporten af flygtningene. 40.000 fra privatperson sikrede turen Turen til Rumænien er ligesom turen til Moldova i marts lavet samarbejde mellem  J.C. Turist og Help Ukrainian Refugees To Denmark (H.U.R.T.), som er et frivilligt netværk af civile aktører, der har sat deres tid, penge og kræfter ind på at hjælpe ukrainske flygtninge til Danmark. Turen til Rumænien blev realiseret, efter at Bent Christensen blev ringet op af en mand, som  spurgte om han ville køre igen. Den frederikshavnske buschauffør sagde ja, hvorefter manden overførte 40.000 kroner til J.C. Turists konto. På turen fra Rumænien til Frederikshavn er der især en historie blandt de 35 ukrainere, som gør et særligt indtryk på Bent Christensen. - På den første tur fra Moldova havde jeg en mor og et barn med. Bedstemoren skulle også have været med, men hendes pas var ikke i orden, så hun kunne ikke komme med. Hende har jeg med nu. Da hun så mig nede i Rumænien og skulle med, så græd hun, og det gjorde jeg også, siger Bent Christensen. Bedstemor genforenet med datter og barnebarn Den ældre ukrainske kvinde blev som en af de første hjulpet ud af bussen i Frederikshavn, og indenfor i Bangsbostrand Kirkes lokaler blev hun genforenet med sin datter og barnebarn. For Bent Christensen betyder deres gensynsglæde og taknemmelighed alt. Han er derfor snart klar til at køre endnu en tur, så flere kan hjælpes i sikkerhed fra krigens rædsler. - Det, der gør, at jeg har lyst til at køre igen, er, når jeg ser dem, når jeg henter dem, og når jeg sætter dem af. Det er højdepunkterne, og jeg fik i går en opringning fra en, som havde nogle penge til en tur mere, hvis jeg ville køre, så nu skal vi bare finde ud af, hvor turen skal gå hen, siger Bent Christensen. De 35 ukrainske flygtninge, som ankom onsdag, bliver indkvarteret i Skagen.

Referat:
Buschauffør Bent Christensen ankom onsdag morgen for tredje gang til Frederikshavn med en bus med ukrainske flygtninge.